Απόφαση 4/2000 του Συμβουλίου Σύνδεσης ΕΚ-Βουλγαρίας

της 23ης Νοεμβρίου 2000

για την έγκριση των όρων και προϋποθέσεων συμμετοχής της Βουλγαρίας σε κοινοτικό πρόγραμμα στο πλαίσιο της κοινοτικής οπτικοακουστικής πολιτικής

(2001/49/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την Ευρωπαϊκή Συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, και ιδίως τα άρθρα 92 και 98(1),

το πρόσθετο πρωτόκολλο της Ευρωπαϊκής Συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου, σχετικά με τη συμμετοχή της Δημοκρατίας της Βουλγαρίας σε κοινοτικά προγράμματα(2), και ιδίως τα άρθρα 1 και 2,

Εκτιμώντας τα ακόλουθα:

(1) Σύμφωνα με το άρθρο 1 του πρόσθετου πρωτοκόλλου, η Βουλγαρία μπορεί να συμμετέχει σε κοινοτικά προγράμματα-πλαίσια, ειδικά προγράμματα, σχέδια ή άλλες δράσεις, και συγκεκριμένα στον οπτικοακουστικό και στον πολιτιστικό τομέα.

(2) Δυνάμει του άρθρου 2 του πρόσθετου πρωτοκόλλου οι αποφάσεις σχετικά με τους όρους και τις προϋποθέσεις της συμμετοχής της Βουλγαρίας στις δραστηριότητες του άρθρου 1 θα λαμβάνονται από το Συμβούλιο Σύνδεσης,

ΑΠΟΦΑΣΙΖΕΙ:

Άρθρο 1

Η Βουλγαρία θα συμμετάσχει στο πρόγραμμα MEDIA II της Ευρωπαϊκής Κοινότητας που εισήχθη με τις αποφάσεις 95/563/ΕΚ(3) και 95/564/ΕΚ(4) σύμφωνα με τους όρους και προϋποθέσεις που εκτίθενται στα παραρτήματα Ι και ΙΙ που αποτελούν αναπόσπαστο τμήμα της παρούσας απόφασης.

Άρθρο 2

Η παρούσα απόφαση ισχύει έως την 31η Δεκεμβρίου 2000.

Άρθρο 3

Η παρούσα απόφαση θα τεθεί σε ισχύ την πρώτη ημέρα του μηνός που έπεται της έγκρισής της.

Βρυξέλλες, 23 Νοεμβρίου 2000.

Για το Συμβούλιο Σύνδεσης

N. Mihailova

Ο Πρόεδρος

(1) ΕΕ L 358 της 31.12.1994, σ. 3.

(2) ΕΕ L 317 της 30.12.1995, σ. 25.

(3) Απόφαση 95/563/ΕΚ του Συμβουλίου, της 10ης Ιουλίου 1995, σχετικά με την εφαρμογή ενός προγράμματος ενθάρρυνσης της ανάπτυξης και διανομής των ευρωπαϊκών οπτικοακουστικών έργων [Media II - Ανάπτυξη και διανομή (1996-2000)] (ΕΕ L 321 της 30.12.1995, σ. 25).

(4) Απόφαση 95/564/ΕΚ του Συμβουλίου, της 22ας Δεκεμβρίου 1995, σχετικά με την εφαρμογή ενός προγράμματος κατάρτισης για τους επαγγελματίες της ευρωπαϊκής βιομηχανίας οπτικοακουστικών προγραμμάτων (Media II - Κατάρτιση) (ΕΕ L 321 της 30.12.1995, σ. 33).

ΠΑΡΑΡΤΗΜΑ I

Όροι και προϋποθέσεις συμμετοχής της Βουλγαρίας στο Πρόγραμμα MEDIA II

1. Η Βουλγαρία θα συμμετάσχει σε όλες τις δράσεις του προγράμματος MEDIA II (εφεξής "πρόγραμμα") με τις ακόλουθες προϋποθέσεις:

- θα θεσπισθεί χρονοδιάγραμμα για την πλήρη ευθυγράμμιση της βουλγαρικής νομοθεσίας με την οδηγία 89/552/ΕΟΚ του Συμβουλίου, της 3ης Οκτωβρίου 1989, σχετικά με το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων(1).

Η Βουλγαρία θα συμμετάσχει στο πρόγραμμα συμμορφούμενη, εκτός αν προβλέπεται άλλως στην παρούσα απόφαση, προς τους στόχους, κριτήρια, διαδικασίες και προθεσμίες που καθορίζονται στις αποφάσεις 95/563/ΕΚ και 95/564/ΕΚ.

2. Οι όροι και προϋποθέσεις υποβολής, αξιολόγησης και επιλογής των αιτήσεων που αφορούν τα επιλέξιμα θεσμικά όργανα, οργανισμούς και ιδιώτες της Βουλγαρίας θα είναι οι ίδιοι με εκείνους που ισχύουν και για τα επιλέξιμα θεσμικά όργανα, οργανισμούς και ιδιώτες της Κοινότητας.

3. Βάσει των εφαρμοστέων διατάξεων των αποφάσεων για το MEDIA ΙI, η Βουλγαρία θα παράσχει τις κατάλληλες δομές και μηχανισμούς σε εθνικό επίπεδο και θα λάβει όλα τα λοιπά απαραίτητα μέτρα, έτσι ώστε να εξασφαλιστεί ο εθνικός συντονισμός και οργάνωση της υλοποίησης του προγράμματος. Η Βουλγαρία θα αναλάβει ιδίως να ιδρύσει γραφείο MEDIA σε συνεργασία με την Ευρωπαϊκή Επιτροπή.

4. Η Βουλγαρία θα καταβάλλει κατ' έτος συμβολή στον προϋπολογισμό των Ευρωπαϊκών Κοινοτήτων για την κάλυψη των δαπανών που συνεπάγεται η συμμετοχή της στο πρόγραμμα.

Η οικονομική συμβολή της Βουλγαρίας θα διέπεται από τους κανόνες που παρατίθενται στο παράρτημα ΙΙ, το οποίο αποτελεί αναπόσπαστο μέρος της παρούσας απόφασης. Η επιτροπή Σύνδεσης εξουσιοδοτείται να αναπροσαρμόζει την εν λόγω συμβολή εφόσον απαιτείται.

5. Τα κράτη μέλη της Κοινότητας θα καταβάλλουν κάθε προσπάθεια για να διευκολύνουν την ελεύθερη διακίνηση και διαμονή όλων των επιλέξιμων για τα προγράμματα προσώπων που θα κινούνται μεταξύ της Βουλγαρίας και της Κοινότητας για το σκοπό της συμμετοχής σε δραστηριότητες που καλύπτονται από την παρούσα απόφαση.

6. Με την επιφύλαξη των αρμοδιοτήτων της Επιτροπής και του Ελεγκτικού Συνεδρίου της Κοινότητας σχετικά με την παρακολούθηση και αξιολόγηση των προγραμμάτων σύμφωνα προς το άρθρο 7 και το άρθρο 6 του MEDIA II (ανάπτυξη και διανομή), και του MEDIA II (κατάρτιση), αντιστοίχως, η συμμετοχή της Βουλγαρίας στο πρόγραμμα θα παρακολουθείται συνεχώς δια συνεργασίας μεταξύ της Επιτροπής και της Βουλγαρίας. Η Βουλγαρία θα υποβάλλει στην Επιτροπή εκθέσεις και θα συμμετέχει σε άλλες ειδικές δραστηριότητες που θα ορίσει η Κοινότητα προς το σκοπό αυτό.

7. Με την επιφύλαξη των διαδικασιών που αναφέρονται στο άρθρο 4 (MEDIA II - κατάρτιση) και στο άρθρο 5 (MEDIA II - ανάπτυξη και διανομή), η Βουλγαρία θα καλείται σε συνεδριάσεις συντονισμού σχετικά με κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις της Επιτροπής του προγράμματος. Η Επιτροπή θα ενημερώνει τη Βουλγαρία σχετικά με τα αποτελέσματα των συνεδριάσεων.

8. Η Επιτροπή και η Βουλγαρία θα ανταλλάσσουν πληροφορίες σχετικά με, και θα παρακολουθούν την πρόοδο της νομοθετικής ευθυγράμμισης στον οπτικοακουστικό τομέα, ιδίως σε σχέση με την οδηγία 89/552/ΕΟΚ. Η Βουλγαρία θα καλείται, εφόσον είναι σκόπιμο, να συμμετέχει στις εργασίες της επιτροπής επαφών που έχει συγκροτηθεί βάσει της οδηγίας 97/36/EΚ.

9. Η γλώσσα που θα χρησιμοποιείται κατά τη διαδικασία εφαρμογής, στις συμβάσεις, στις εκθέσεις που θα υποβάλλονται και στις λοιπές διοικητικές ρυθμίσεις σχετικά με το πρόγραμμα θα είναι μία από τις επίσημες γλώσσες της Κοινότητας.

(1) ΕΕ L 298 της 17.10.1989, σ. 23· οδηγία όπως τροποποιήθηκε τελευταία από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου (ΕΕ L 202 της 30.7.1997, σ. 60).

ΠΑΡΑΡΤΗΜΑ II

Οικονομική συνδρομή της Βουλγαρίας στο MEDIA II

1. Η οικονομική συνδρομή της Βουλγαρίας θα καλύπτει:

- χρηματοδοτική στήριξη από το πρόγραμμα σε Βούλγαρους συμμετέχοντες,

- χρηματοδοτική στήριξη από το πρόγραμμα σε γραφείο MEDIA μέχρι το 50 % των συνολικών λειτουργικών εξόδων του,

- επιπρόσθετες διοικητικές δαπάνες συναφείς με τη διαχείριση του προγράμματος από την Επιτροπή, οι οποίες προκύπτουν λόγω της συμμετοχής της Βουλγαρίας.

Για κάθε οικονομική χρήση, το συνολικό ποσό της χρηματοδοτικής στήριξης που θα λάβουν Βούλγαροι δικαιούχοι και το βουλγαρικό γραφείο MEDIA από το πρόγραμμα δεν θα υπερβαίνει τη συνδρομή που θα καταβάλλει η Βουλγαρία μετά από αφαίρεση των επιπρόσθετων διοικητικών δαπανών.

2. Η ετήσια συνδρομή της Βουλγαρίας θα ανέρχεται σε 334312 ευρώ από το 2000. Από το ποσό αυτό, 23402 ευρώ (7 % της συνολικής συνδρομής ύψους 334312 ευρώ) θα καλύπτουν επιπρόσθετες διοικητικές δαπάνες συναφείς προς τη διαχείριση του προγράμματος από την Επιτροπή, οι οποίες απορρέουν από τη συμμετοχή της Βουλγαρίας.

3. Θα εφαρμόζεται ο δημοσιονομικός κανονισμός που ισχύει για το Γενικό Προϋπολογισμό των Ευρωπαϊκών Κοινοτήτων, και ιδίως στη διαχείριση της συνδρομής της Βουλγαρίας.

Μετά την έναρξη ισχύος της παρούσας απόφασης, η Επιτροπή θα απευθύνει στην Βουλγαρία πρόσκληση για την καταβολή ποσού αντίστοιχου προς τη συνδρομή της στις δαπάνες στο πλαίσιο της απόφασης.

Η εν λόγω συνδρομή θα εκφράζεται σε ευρώ και θα καταβάλλεται σε τραπεζικό λογαριασμό της Επιτροπής σε ευρώ.

Η Βουλγαρία θα καταβάλλει τη συνδρομή της στις ετήσιες δαπάνες στο πλαίσιο της παρούσας απόφασης σύμφωνα με την πρόσκληση καταβολής και το αργότερο εντός τριών μηνών μετά την αποστολή της. Κάθε καθυστέρηση στην καταβολή της συνδρομής θα έχει ως αποτέλεσμα την πληρωμή τόκων εκ μέρους της Βουλγαρίας επί του ληξιπρόθεσμου υπολοίπου από την ημέρα που κατέστη απαιτητό με επιτόκιο ίσο προς το επιτόκιο που επιβάλλει η Ευρωπαϊκή Κεντρική Τράπεζα κατά το μήνα λήξης της οφειλής για τις πράξεις σε ευρώ, προσαυξημένο κατά 1,5 εκατοστιαία μονάδα.

4. Η Βουλγαρία θα καταβάλλει τις επιπρόσθετες διοικητικές δαπάνες που αναφέρονται στην παράγραφο 2 από τον εθνικό προϋπολογισμό της.

5. Για το έτος 2000, η Βουλγαρία θα καταβάλει 23402 ευρώ από τον εθνικό της προϋπολογισμό (ποσό αντίστοιχο προς το 7 % προσθέτου διοικητικού κόστους) και 310910 ευρώ από το ετήσιο πρόγραμμα Phare, με την επιφύλαξη των τακτικών διαδικασιών προγραμματισμού Phare.